**ΨΗΦΙΣΜΑ ΔΣ ΟΜΟΣΠΟΝΔΙΑΣ ΕΝΩΣΕΩΝ ΓΟΝΕΩΦΝ Κ ΚΗΔΕΜΟΝΩΝ ΚΕΝΤΡΙΚΗΣ ΜΑΚΕΔΟΝΙΑΣ**

**Όχι στην καύση σκουπιδιών**

**σε εργοστάσια καύσης και σε τσιμεντοβιομηχανίες**

**γιατί, βλάπτει σοβαρά την υγεία και το περιβάλλον, για τα κέρδη λίγων.**

Η απόφαση της Επιτροπής Ανάπτυξης της Περιφέρειας Κεντρικής Μακεδονίας στις 22/8/19, για τροποποίηση της Μελέτης Περιβαλλοντικών Επιπτώσεων της Μονάδας Επεξεργασίας Αποβλήτων Ανατολικού Τομέα, πυροδότησε την αγανάκτηση των κατοίκων του Δήμου Π. Μελά και της Δυτικής Θεσσαλονίκης. Ο λόγος είναι ότι στα σχετικά έγγραφα της εισήγησης περιλαμβάνονται και έγγραφα της Α.Ε. τσιμέντων ΤΙΤΑΝ (καθώς και της «Τσιμέντα Χάλυψ») με αναφορά στη δυνατότητα αξιοποίησης εκ μέρους τους των ανακτώμενων στερεών αποριμματογενών καυσίμων της εν λόγω ΜΕΑ με βάση τα ποιοτικά τους χαρακτηριστικά καθώς και τις ποσότητες που μπορούν να απορροφήσουν.

Η συγκεκριμένη απόφαση έρχεται στο έδαφος του Εθνικού Σχεδιασμού Διαχείρισης Αποβλήτων που ψηφίστηκε από την Κυβέρνηση του ΣΥΡΙΖΑ και του Περιφερειακού Σχεδιασμού Διαχείρισης Αποβλήτων Κεντρικής Μακεδονίας που εγκρίθηκε το 2016. Μεταξύ άλλων προβλέπεται στους σχεδιασμούς αυτούς πανάκριβες μονάδες επεξεργασίας σύμμεικτων σκουπιδιών με ΣΔΙΤ με ελάχιστο ποσό ανακύκλωσης, θάψιμο των σκουπιδιών και επιπλέον νομιμοποιεί την καύση τους από τις βιομηχανίες ως φθηνό καύσιμο, όπως συμβαίνει στον Βόλο και σχεδιάζεται και στην Κεντρική Μακεδονία.

**Με βάση και τις μελέτες επιστημονικών φορέων η καύση RDF- SRF που χρησιμοποιείται ως φθηνό καύσιμο έχει ως αποτέλεσμα παραγωγή και εκπομπή στο περιβάλλον οργανικών ενώσεων όπως διοξίνες (polychlorodibenzo-p-dioxins - PCDD) και φουράνια (polychlorodibenzo-p-furans - PCDF). Η μακροχρόνια έκθεση του ανθρώπου σε διοξίνες προκαλεί καρκίνο, καρδιαγγειακά νοσήματα, διαταραχές στο αναπνευστικό και ουροποιητικό, υπέρχρωση δέρματος και υπερτρίχωση, πολυνευροπάθεια (περιφερική νευρίτιδα), αδυναμία στα κάτω άκρα, αισθητικές διαταραχές (όραση, ακοή, όσφρηση και γεύση) μέχρι και ψυχιατρικές διαταραχές!!!**

Παράλληλα προωθούν την παραπέρα εμπορευματοποίηση και ιδιωτικοποίηση του τομέα διαχείρισης των αποβλήτων, την πιο μεγάλη εκμετάλλευση των εργαζομένων του κλάδου, την παραπέρα υποβάθμιση του περιβάλλοντος και την ανοχή στην ασυδοσία των βιομηχάνων οι οποίοι σπέρνουν τον καρκίνο από τις καμινάδες των εργοστασίων τους για να αυξήσουν την κερδοφορία τους χρησιμοποιώντας «τζάμπα» καύσιμα.

Με την τελευταία εθελοντική συμφωνία συνεργασίας ανάμεσα στο Υπουργείο Περιβάλλοντος και Ενέργειας και την Ένωση Τσιμεντοβιομηχανιών Ελλάδας στις 3/7/19 για την «αξιοποίηση δευτερογενών καυσίμων από την τσιμεντοβιομηχανία», η κυβέρνηση της ΝΔ παίρνει την σκυτάλη της αντιλαϊκής διαχείρισης του τομέα των απορριμμάτων προωθώντας τις μορφές ΣΔΙΤ και «δωρίζοντας» δεκάδες προνόμια σε μεγάλους ομίλους για να κάνουν μπίζνες πάνω στον τομέα της διαχείρισης των απορριμμάτων με κόστος την καταστροφή του περιβάλλοντος, την υγεία και την ποιότητα ζωής του λαού και των παιδιών του.

«**Με τους αγώνες μας να βάλουμε στο συρτάρι τους επικίνδυνους σχεδιασμούς κυβέρνησης και μεγάλων ομίλων. Λέμε όχι στην καύση σκουπιδιών η οποία βλάπτει σοβαρά την υγεία και το περιβάλλον για τα κέρδη των λίγων»!!**

Πρέπει να σημάνει ξεσηκωμός! Είναι εξελίξεις οι οποίες δρομολογούνται εδώ και χρόνια. Οι αγώνες μας είναι αυτοί που καθυστέρησαν τις αρνητικές αυτές εξελίξεις που τώρα μας ξαναχτυπούν την πόρτα. Άλλωστε η καύση των σκουπιδιών είναι κεντρική κατεύθυνση της ΕΕ, καθώς έτσι εξυπηρετούνται καλύτερα τα οικονομικά συμφέροντά των μεγάλων ευρωπαϊκών ομίλων με την εύρεση νέων πεδίων κερδοφορίας. Στο όνομα του κέρδους, οι «έλεγχοι» για την ρυπογόνα καύση των σκουπιδιών πάνε περίπατο, την ίδια στιγμή που δίνεται «γη και ύδωρ» για την εξυπηρέτηση των συμφερόντων τους.

**Διεκδικούμε :**

-Να απαλειφθεί από τον ΠΕΣΔΑ της Περιφέρειας Κ. Μακεδονίας η δυνατότητα δημιουργίας μονάδων παραγωγής SRF/RDF.

-Το δημοτικό συμβούλιο του δήμου Π. ΜΕΛΑ να αποφασίσει και να πάρει όλα τα μέτρα κάνοντας τις απαραίτητες ενέργειες , ενάντια στο ενδεχόμενο καύσης αποριμματογενών αποβλήτων RDF/SRF.

-Να προχωρήσει άμεσα η εφαρμογή μεθόδων και μέτρων μείωσης βλαπτικότητας των απορριμμάτων, με προτεραιότητα στην πρόληψη της παραγωγής απορριμμάτων και την προώθηση της ανακύκλωσης, με διαλογή στην πηγή.

-Βελτίωση της λειτουργίας του ΣΜΑ Ευκαρπίας ώστε να μειωθούν όσο το δυνατόν οι αρνητικές επιπτώσεις στο περιβάλλον, στους εργαζόμενους, στους κατοίκους.

-Να υπάρξει πλήρης κάλυψη των αναγκών πρόληψης και θεραπείας των εργαζομένων απ' τον επαγγελματικό κίνδυνο, με ευθύνη του κράτους και αποκλειστική επιβάρυνση του κεφαλαίου. Υπερασπίζουμε το θεσμό των ΒΑΕ και απαιτούμε τη διεύρυνσή του και σε άλλους κλάδους και ειδικότητες (σε ιδιωτικό και δημόσιο τομέα) που δουλεύουν σε ομοιογενείς συνθήκες.

-Να σταματήσει η μετατόπιση των βαρών στις πλάτες των λαϊκών στρωμάτων μέσα από τα ανταποδοτικά τέλη και οποιονδήποτε άλλο τρόπο.

-Δημιουργία Κέντρου Υγείας στο δήμο μας που να καλύπτει τις αυξημένες ανάγκες σε περίθαλψη αλλά και στην πρόληψη εξαιτίας του επιβαρυμένου περιβάλλοντος από τη γειτνίαση με ρυπογόνους βιομηχανίες.

**Καλούμε:**

Σε κινητοποίηση στις 30/9 και ώρα 19:30, στο Δημοτικό Συμβούλιο του Δήμου Παύλου Μελά και στο Περιφερειακό Συμβούλιο όταν συζητηθεί το θέμα για να αποτρέψουμε τα παραπάνω σχέδια, να διεκδικήσουμε τα δίκαια αιτήματα μας!